Document ID: 32013D0735

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Νοεμβρίου 2013
για την έγκριση πέμπτου ενημερωμένου καταλόγου των τόπων κοινοτικής σημασίας για την παννονική βιογεωγραφική περιοχή
[κοινοποιηθείσα υπό τον αριθμό C(2013) 7348]
(2013/735/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η παννονική βιογεωγραφική περιοχή, που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ, περιλαμβάνει τμήματα των ενωσιακών εδαφών της Τσεχικής Δημοκρατίας, της Ρουμανίας και της Σλοβακίας, καθώς και το ενωσιακό έδαφος της Ουγγαρίας, όπως προσδιορίζονται στον βιογεωγραφικό χάρτη που εγκρίθηκε στις 20 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας, εφεξής «η επιτροπή ενδιαιτημάτων».
(2)
Στο πλαίσιο της διαδικασίας που ξεκίνησε το 1995, είναι απαραίτητο να σημειωθεί περαιτέρω πρόοδος στην ουσιαστική συγκρότηση του δικτύου Natura 2000, το οποίο αποτελεί βασικό στοιχείο της προστασίας της βιοποικιλότητας στην Ευρωπαϊκή Ένωση.
(3)
Ο αρχικός κατάλογος και οι τέσσερις πρώτοι ενημερωμένοι κατάλογοι των τόπων κοινοτικής σημασίας για την παννονική βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με τις αποφάσεις της Επιτροπής 2008/26/ΕΚ (2), 2009/90/ΕΚ (3) και 2011/86/ΕΕ (4) και τις εκτελεστικές αποφάσεις της Επιτροπής 2012/10/ΕΕ (5) και 2013/24/ΕΕ (6). Με βάση το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ, το οικείο κράτος μέλος οφείλει να ορίσει το ταχύτερο δυνατόν και, το αργότερο, εντός έξι ετών τους τόπους που περιλαμβάνονται στον κατάλογο των τόπων κοινοτικής σημασίας για την παννονική βιογεωγραφική περιοχή ως ειδικές ζώνες διατήρησης, καθορίζοντας συγκεκριμένες προτεραιότητες και τα αναγκαία μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Είναι επομένως αναγκαία η ενημέρωση του καταλόγου των τόπων κοινοτικής σημασίας για την παννονική βιογεωγραφική περιοχή.
(5)
Αφενός, η ενημέρωση του καταλόγου των τόπων κοινοτικής σημασίας για την παννονική βιογεωγραφική περιοχή είναι απαραίτητη, ώστε να συμπεριληφθούν οι επιπλέον τόποι που έχουν προταθεί μετά το 2011 από κράτη μέλη ως τόποι κοινοτικής σημασίας για την παννονική βιογεωγραφική περιοχή, κατά την έννοια του άρθρου 1 της οδηγίας 92/43/ΕΟΚ. Γι’ αυτούς τους επιπλέον τόπους, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έκδοση της παρούσας απόφασης.
(6)
Αφετέρου, η ενημέρωση του καταλόγου των τόπων κοινοτικής σημασίας για την παννονική βιογεωγραφική περιοχή είναι απαραίτητη ώστε να ληφθούν υπόψη τυχόν αλλαγές στις πληροφορίες σχετικά με τους επιμέρους τόπους, που υπέβαλαν τα κράτη μέλη μετά την έγκριση του αρχικού και των πρώτων τεσσάρων ενημερωμένων ενωσιακών καταλόγων. Υπό την έννοια αυτή, ο παρών ενημερωμένος κατάλογος των τόπων κοινοτικής σημασίας για την παννονική βιογεωγραφική περιοχή αποτελεί ενοποιημένη έκδοση του καταλόγου των τόπων κοινοτικής σημασίας για την παννονική βιογεωγραφική περιοχή. Θα πρέπει να τονιστεί ότι, για κάθε τόπο που περιλαμβάνεται στην παρούσα απόφαση, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έγκριση του καταλόγου των τόπων κοινοτικής σημασίας στον οποίο ο τόπος συμπεριελήφθη για πρώτη φορά.
(7)
Σύμφωνα με το άρθρο 4 παράγραφος 1 της εν λόγω οδηγίας, μεταξύ Μαΐου του 2004 και Οκτωβρίου του 2012, διαβιβάστηκαν από τα οικεία κράτη μέλη στην Επιτροπή κατάλογοι προτεινόμενων τόπων κοινοτικής σημασίας για την παννονική βιογεωγραφική περιοχή, κατά την έννοια του άρθρου 1 της οδηγίας 92/43/ΕΟΚ.
(8)
Οι κατάλογοι των προτεινόμενων τόπων συνοδεύονταν από πληροφορίες για κάθε τόπο. Από το 2012, οι πληροφορίες αυτές υποβλήθηκαν με το έντυπο που θεσπίστηκε με την εκτελεστική απόφαση 2011/484/ΕΕ της Επιτροπής, της 11ης Ιουλίου 2011, όσον αφορά το έντυπο παροχής πληροφοριών για τους προτεινόμενους τόπους Natura 2000 (7).
(9)
Οι πληροφορίες αυτές περιλαμβάνουν τον χάρτη του τόπου που διαβιβάστηκε από τα οικεία κράτη μέλη, την ονομασία, τη θέση και την έκταση του τόπου, καθώς και τα δεδομένα που προκύπτουν από την εφαρμογή των κριτηρίων που καθορίζονται στο παράρτημα III της οδηγίας 92/43/ΕΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με κάθε οικείο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για την παννονική βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς, ως αποτέλεσμα της εποπτείας που επιβάλλει το άρθρο 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε επίπεδο Ένωσης πραγματοποιήθηκαν με βάση τα βέλτιστα στοιχεία που ήταν διαθέσιμα την περίοδο εκείνη.
(12)
Ορισμένα κράτη μέλη δεν έχουν προτείνει επαρκή αριθμό τόπων, με αποτέλεσμα να μην ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Γι’ αυτούς τους τύπους ενδιαιτημάτων και γι’ αυτά τα είδη δεν μπορεί, συνεπώς, να θεωρηθεί ότι το δίκτυο Natura 2000 έχει ολοκληρωθεί. Εάν ληφθεί υπόψη η καθυστέρηση όσον αφορά τη λήψη των πληροφοριών και την επίτευξη συμφωνίας με τα κράτη μέλη, είναι απαραίτητο να εγκριθεί ενημερωμένος κατάλογος τόπων, ο οποίος θα πρέπει να αναθεωρηθεί σύμφωνα με το άρθρο 4 της οδηγίας 92/43/ΕΟΚ.
(13)
Δεδομένου ότι οι γνώσεις όσον αφορά την ύπαρξη και την κατανομή ορισμένων τύπων φυσικών ενδιαιτημάτων που αναφέρονται στο παράρτημα I και ορισμένων ειδών που αναφέρονται στο παράρτημα II της οδηγίας 92/43/ΕΟΚ παραμένουν ατελείς, δεν θα πρέπει να διατυπωθούν συμπεράσματα για το κατά πόσον το δίκτυο Natura 2000 είναι πλήρες ή όχι. Ο κατάλογος θα πρέπει να αναθεωρηθεί, εφόσον κριθεί απαραίτητο, σύμφωνα με το άρθρο 4 της οδηγίας 92/43/ΕΟΚ.
(14)
Για λόγους σαφήνειας και διαφάνειας, θα πρέπει να καταργηθεί η εκτελεστική απόφαση 2013/24/ΕΕ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης παρατίθεται ο πέμπτος ενημερωμένος κατάλογος των τόπων κοινοτικής σημασίας για την παννονική βιογεωγραφική περιοχή, σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ.
Άρθρο 2
Η εκτελεστική απόφαση 2013/24/ΕΕ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 7 Νοεμβρίου 2013.

Labels: 18
20